钦定古今图书集成/明伦汇编/家范典/第063卷 > 又 前人
## 钦定古今图书集成/明伦汇编/家范典/第063卷 > 又 前人

风化所行，德义为本，焕彼经籍，形诸典谟。君林行著
循良，道存甥舅，比韩君之不别，若刘生之酷似。秦渭
之际，宁止康公赠璜；晋河之阴，非无子犯投璧。故使
薄冰必履，微躯不吝，乘游水而长往，咏龙君而久辞。
兄伦志切鸰原，情敦雁序。散彼棣萼，恨盈东注之流；
投于笺牒，泣下西门之恨。惟德降美，至诚感神，芳声
列于缃帙，雅誉标于古今。执笺而出，自可矜于至仁；
乡人告妖，恐或紊于《常典》。